
REFERAT
                Prin intermediul Programului Operaţional Sectorial Mediu (POS Mediu) vor fi promovate proiecte de management integrat al deşeurilor la nivel judeţean, condiţia esenţială pentru asigurarea eligibilităţii proiectului fiind existenţa unui cadru instituţional adecvat. Beneficiarii eligibili sunt Asociaţiile de Dezvoltare Intercomunitară reprezentate de Consiliile Judeţene. Astfel, este necesară constituirea unei Asociaţii de Dezvoltare Intercomunitară, de către unităţile administrativ-teritoriale care vor să beneficieze de proiectul de modernizare a infrastructurii de management integrat al deşeurilor, în condiţiile stabilite de Legea nr.51/2006 privind serviciile comunitare de utilităţi publice şi Legea nr.101/2006 privind serviciul de salubrizare a localităţilor.

               Conform art.11 din Legea administraţiei publice locale nr.215/2001 republicată „două sau mai multe unităţi administrativ-teritoriale au dreptul ca, în limitele competenţelor  autorităţilor lor deliberative şi executive, să coopereze şi să se asocieze, în condiţiile legii, formând asociaţii de dezvoltare intercomunitară, cu personalitate  juridică, de drept privat şi de utilitate publică”.

                Asociaţiile de dezvoltare intercomunitară se constituie în condiţiile legii, în scopul realizării în comun a unor proiecte de dezvoltare de interes zonal sau regional ori al furnizării în comun a unor servicii publice.

                Unităţile administrativ-teritoriale pot încheia între ele acorduri şi pot participa la iniţierea şi la realizarea unor programe de dezvoltare zonală sau regională, în baza hotărârilor  adoptate de consiliile locale ori judeţene, după caz, în condiţiile legii.

                 Asociaţia de Dezvoltare Intercomunitară va avea rolul de a monitoriza/superviza implementarea sistemului de management integrat al deşeurilor, performanţa operatorilor de servicii, precum şi de a asigura cofinanţarea de la bugetele locale.

               Având în vedere cele prezentate;

PROPUNEM :

             Aprobarea de către Consiliul Local al Municipiului Timişoara a unui proiect de hotărâre privind acordul participării Consiliului Local al Municipiului Timişoara ca membru în cadrul Asociaţiei de Dezvoltare Intercomunitară (ADI) alături de Consiliul Judeţean Timiş.

